Jaht Punasele Oktoobrile

"Jaht Punasele Oktoobrile" on 1990. aastal valminud Ameerika Ühendriikide põnevusfilm, mis põhineb Tom Clancy romaanil "Punase Oktoobri jälitamine". Filmi režissöör oli John McTiernan ja peaosades olid Sean Connery ja Alec Baldwin. Filmi tegevustik toimub külma sõja ajal ning loo keskmes on allveelaev Punane Oktoober, selle kapten Marko Ramius ja CIA analüütik Jack Ryan. Film sai kriitikutelt peamiselt positiivseid hinnanguid ja see oli üks aasta suurima kassaeduga filme, teenides 122 miljonit dollarit Põhja-Ameerikas ja üle 78 miljoni dollari üle maailma. 1984. aastal määratakse Marko Aleksandrovitš Ramius uue kõrgtehnoloogiaga varustatud Typhoon-klassi allveelaeva Punane Oktoober komandöriks. Laeva pardal on tiguajam, mis muudab laeva sonaritele nähtamatuks. Ramius saab käsu minna koos Alfa-klassi allveelaevaga V. K. Konovalov harjutustele. Konovalovi komandör on kapten Tupolev, kes on Ramiuse endine õpilane. Merel olles tapab Ramius laeva poliitilise ohvitseri, vanemleitnant Ivan Putini ja määrab uue kursi üle Atlandi ookeani, USA idarannikule. Järgmisel hommikul teavitab CIA analüütik Jack Ryan koosolekul viibivaid valitsusametnikke Punase Oktoobri sadamast lahkumisest ja tutvustab neile ohtu, mida laev endast kujutab. Ametnikud saavad muuhulgas teada, et Nõukogude merevägi jälitab laeva ja vastavalt käsule peavad nad laeva võimalusel uputama, sest kardetakse, et Ramius ründab ilma loata USA-d. Ryan seevastu usub, et Ramius soovib pooli vahetada ja USA poolele üle tulla. Ryan suundub kiiresti USA allveelaevale USS Dallas, et oma teooriat tõestada. Samal ajal arvab Tupolev ära Ramiuse kursi ja asub samuti teele USA idakalda poole. Punase Oktoobri tiguajam saab riskantsete manöövrite ajal kannatada ja Dallase sonaritehnik Jones, kes on avastanud viisi Punase Oktoobri avastamiseks, määrab kursi, et laev peatada. Jack Ryan korraldab kohtumise Dallasega keset ookeani ja üritab pardale jõudes veenda laeva kaptenit Bart Manuscot, et see Punast Oktoobrit ei uputaks, vaid kontakteeruks sellega, et teada saada Ramiuse kavatsused. Nõukogude suursaadik informeerib USA-d, et laev on tagaotsitav ja palub USA mereväe abi laeva uputamisel. Vastav korraldus edastatakse kõigile USA sõjalaevadele, sealhulgas Dallasele. Siiski jääb Ryan endale kindlaks, et Ramius soovib üle joosta ja suudab selles ka Manuscot veenda. Kui Dallas Ramiusega ühendust võtab, on viimane vapustatud, et ameeriklased ta plaani ära arvasid. Ta lavastab reaktoririkke, et enamus meeskonda laeva maha jätaks ja lubab Ryani, Manusco ja Jonesi pardale. Seejärel palub Ramius Manuscolt endale ja oma ohvitseridele asüüli. Ootamatult ründab laeva Konovalov. Samal ajal, kui kaks allveelaeva omavahel manööverdavad, avab laeva kokk Loginov, kes on tegelikult GRU salaagent, tule meeskonna pihta. Täitevohvitser Vassili Borodin saab surmavalt haavata ja Loginov põgeneb raketišahtide juurde. Hiljem haavab ta ka Ramiust. Ryan laseb Loginovi varsti maha, et ta ei jõuaks raketti detoneerida, et nii laev hävitada. Dallase abiga suudab Punane Oktoober manööverdada nii, et Konovalov hävib omaenda torpeedo tabamusest. Pärast seda sõidab laev Penobscoti jõkke, et seal varjuda. Sean Connery – Marko Aleksandrovitš Ramius, Punase Oktoobri komandör Alec Baldwin – Jack Ryan, CIA analüütik Scott Glenn – Bart Manusco, USS Dallase komandör Sam Neill – Vassili Borodin, Punase Oktoobri täitevohvitser James Earl Jones – James Greer, CIA luureosakonna asedirektor Joss Ackland – Andrei Lissenko, Nõukogude suursaadik USA-s Richard Jordan – Dr. Jeffrey Pelt, riikliku turvalisuse nõunik Peter Firth – vanemleitnant Ivan Putin, Punase Oktoobri poliitiline ohvitser Tim Curry – vanemleitnant/Dr. Jevgeni Petrov, Punase Oktoobri juhtiv meditsiiniohvitser Ronald Guttman – vanemleitnant Melekin, Punase Oktoobri juhtivmehaanik Michael Welden – kaptenleitnant Gregori Kamarov, Punase Oktoobri navigaator Courtney Vance – Ronald "Jonesy" Jones, USS Dallase sonaritehnik Stellan Skarsgård – Viktor Tupolev, V. K. Konovalovi komandör Anthony Peck – komandörleitnant "Tommy" Thompson, USS Dallase täitevohvitser Fred Dalton Thompson – viitseadmiral Joshua Painter, USS Enterprise'i lennugrupi komandör Daniel Davis – kapten Charlie Davenport, USS Enterprise'i juhtivohvitser Gates McFadden – Dr. Caroline Ryan, Jack Ryani naine Tomas Arana – kokk Igor Loginov, Punase Oktoobri kokk ja GRU salaagent Peter Zinner – admiral Juri Iljitš Padorin, Nõukogude mereväe juhtiv poliitiline ohvitser